
Narva Linnavolikogu 16.01.2002 otsuse nr 401/52
„Elamutes Narva Võidu tn 15 ja Puškini tn 5, 
asuvate mitteeluruumide erastamisele 
mittekuuluvaks tunnistamine” kehtetuks tunnistamine
1. Asjaolud ja menetluse käik

Narvas Võidu prospekt 15 elamus asub linnavara – mitteeluruumid M5 ja M6 üldpinnaga 341,30m2. Antud vara on 01.01.1999 üürilepinguga nr 2/14 kasutusse antud Osaühingule KADASTIKU APTEEK, registrikood 10176088, tähtajaga kuni 31.12.2010.

Narva Linnavolikogu 16.01.2002 otsusega nr 401/52 on nimetatud ruumid tunnistatud erastamisele mittekuuluvateks seoses nende kasutamisega sotsiaalvajadusteks. Viimasel ajal kasutati ruume apteegi ja second hand kauplusena.

Narva Linnavalitsuse Linnavara- ja Majandusametile (edaspidi Linnavara- ja Majandusamet) laekus OÜ-lt KADASTIKU APTEEK taotlus, kus palutakse sisse viia 01.01.1999 üürilepingusse nr 2/14 muudatus kasutatavate pindade vähendamise osas seoses kasutatud riiete kaupluse sulgemisega. OÜ KADASTIKU APTEEK jätab enda kasutusse ruumid üldpinnaga 175,3 m2, mille arvestuslik üüritasu on 5 211,65 krooni kuus. Seega on Linnavara- ja Majandusamet sunnitud sõlmima Korteriühistuga Võidu 15 vabanenud ruumide üldpinnaga 166,0 m2 kohta lepingu elamu hooldus- ja remonditöödes osalemiseks.

Narvas Aleksander Puškini tänav 5 elamus asub samuti linnavara – mitteeluruumid M9 ja M10 üldpinnaga 275,00 m2, bilansilise maksumusega 1 606 700 krooni.

Narva Linnavolikogu 16.01.2002 otsusega nr 401/52 on antud ruumid tunnistatud erastamisele mittekuuluvaks seoses pikaajalise üürilepinguga (25 aastat).
Ruume kasutas Danske Bank A/S Eesti filiaal. Seoses üürilepingu ennetähtaegse lõpetamisega on nimetatud ruumid käesoleval ajal vabad ning nende valve- ja hoolduskulud vahemikus 4000-5000 krooni kuus kannab Linnavara- ja Majandusamet.

Ruumide edasist kasutamist arutati Narva Linnavalitsuse linnavarakomisjoni istungitel 18.11.2009 (protokoll nr 11) ja 03.02.2010 (protokoll nr 1), kus Linnavara- ja Majandusametile tehti ülesandeks ette valmistada linnavara - Narvas Võidu prospekt 15 elamus asuvad keldriruumid M5, registriosa nr 2521809, üldpinnaga 64,30 m2, ja esimese korruse ruumid M6, registriosa nr 2521909, üldpinnaga 277,00 m2, ning Narvas Aleksander Puškini tänav 5 elamus asuvad keldriruumid M9, registriosa nr 3390609, üldpinnaga 49,40 m2, ja esimese korruse ruumid M10, registriosa nr 3390709, üldpinnaga 225,60 m2, võõrandamiseks avaliku enampakkumise korras.
2. Õiguslikud alused

Haldusmenetluse seaduse (edaspidi HMS) § 64 lõike 2 kohaselt haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama. 

Narva Linnavolikogu 16.01.2002 otsus nr 401/52 „Elamutes Narva Võidu tn 15 ja Puškini tn 5,  asuvate mitteeluruumide erastamisele mittekuuluvaks tunnistamine” võeti vastu mitteeluruumide erastamise seaduse § 2 lõike 4 alusel, mille kohaselt kohaliku omavalitsusüksuse volikogul oli õigus määrata kohaliku omavalitsusüksuse omandis olevad mitteeluruumid, mida ei erastata. 01.01.2010 jõustunud riigivaraseaduse § 130 alusel tunnistati mitteeluruumide erastamise seadus kehtetuks, sellega langes ära piirava haldusakti alus õiguslike asjaolude muutumise tõttu. 
HMS § 68 lõike 2 kohaselt, haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal. Mitteeluruumide erastamise seaduse kehtetuks tunnistamise tagajärjel langes ära õiguslik alus ning linnavolikogu pädevus otsustada mitteeluruumide erastamisele mittekuuluvaks tunnistamist. Seega, Narva Linnavolikogu otsuse nr 401/52 kehtetuks tunnistamisel tuleb kohaldada kohaliku omavalitsuse seaduse § 30 lõike 1 punkti 3, mille kohaselt linnavalitsus lahendab ja korraldab elu küsimusi, mis ei kuulu volikogu pädevusse.  

HMS § 70 lõike 1 kohaselt kehtetuks tunnistamine vormistatakse iseseisva haldusaktiga, mille kohta kehtivad kõik tavalisele haldusaktile kohaldatavad nõuded. Antud juhul tuleb Narva Linnavolikogu 16.01.2002 otsuse nr 401/52 kehtetuks tunnistamine vormistada linnavalitsuse korraldusega.
3. Otsus

Tunnistada kehtetuks Narva Linnavolikogu 16.01.2002 otsus nr 401/52 „Elamutes Narva Võidu tn 15 ja Puškini tn 5, asuvate mitteeluruumide erastamisele mittekuuluvaks tunnistamine”.
4. Rakendussätted
4.1. Narva Linnakantseleil teha korraldus teatavaks Narva Linnavalitsuse Linnavara- ka majandusametile.

4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajja 30 päeva jooksul arvates korralduse teatavakstegemist.

Tarmo Tammiste

linnapea                                                                        
Ants Liimets 









linnasekretär

